32005R2117
L 340/17
JURNALUL OFÍCIAL AL UNIUNII EUROPENE
REGULAMENT (CE) NR. 2117/2005 AL CONSILIULUI
din 21 decembrie 2005
de modificare a Regulamentului (CE) nr. 384/96 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
Prin Regulamentul (CE) nr. 384/96 (1), Consiliul a adoptat norme comune privind protecția împotriva importurilor care fac obiectul unui dumping din partea țărilor care nu sunt membre ale Comunității Europene.
(2)
Având în vedere progresele semnificative înregistrate de Ucraina în direcția stabilirii condițiilor unei economii de piață, recunoscute prin intermediul concluziilor reuniunii la nivel înalt Ucraina-Uniunea Europeană de la 1 decembrie 2005, trebuie să se permită ca valoarea normală a exportatorilor și a producătorilor ucraineni să fie stabilită în conformitate cu dispozițiile articolului 2 alineatele (1)-(6) din Regulamentul (CE) nr. 384/96,
ADOPTĂ PREZENTUL REGULAMENT:
Articolul 1
În Regulamentul (CE) nr. 384/96, la articolul 2 alineatul (7) litera (b) prima teză, termenul „Ucraina” este eliminat.
Articolul 2
Prezentul regulament se aplică tuturor anchetelor inițiate în conformitate cu Regulamentul (CE) nr. 384/96 de la data intrării în vigoare a prezentului regulament, fie pe baza unei cereri de inițiere a anchetei depuse după data respectivă, fie la inițiativa Comisiei.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 2005.